ครม.ลุยตั้ง‘องค์การอิสระ’ เทงบ30ล.ฟื้นมาบตาพุด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ครม.ไฟเขียวตั้งองค์การอิสระ (เฉพาะกาล) แก้ปัญหามาบตาพุด พร้อมอนุมัติงบกลางสนับสนุน 30 ล้าน
นพ.ภูมินทร์ ลีธีระประเสริฐ รองโฆษก ประจำสำนักนายกรัฐมนตรี เปิดเผยว่า ที่ประชุม ครม. มีมติเห็นชอบข้อเสนอแนะแนวทางการสนับสนุนและการช่วยเหลือการดำเนินงานขององค์การอิสระ (เฉพาะกาล) ตามรายงานผลการประสานงานให้มีองค์การอิสระ ตามมาตรา 67 วรรค 2 ของรัฐธรรมนูญแห่งราชอาณาจักรไทย ที่คณะกรรมการชุดที่มีนายอานันท์ ปันยารชุน เป็นประธานได้เสนอ
นอกจากนี้ ครม.ยังเห็นชอบให้สำนักงบประมาณจัดสรรงบประมาณให้กับกรมส่งเสริมคุณภาพสิ่งแวดล้อม กระทรวงทรัพยากรธรรมชาติและสิ่งแวดล้อม เพื่อเป็นค่าใช้จ่ายในการสนับสนุนการดำเนินงาน 30 ล้านบาท 
พร้อมกันนี้ ก็ได้มีการแจ้งประกาศการจัดตั้งองค์การอิสระ (เฉพาะกาล) ตามระเบียบสำนักนายกรัฐมนตรีว่าด้วยการประสานงานให้ความเห็นขององค์การอิสระในโครงการ หรือกิจการที่อาจจะก่อให้เกิดผลกระทบต่อชุมชนอย่างรุนแรง พ.ศ. 2553 ต่อไป และให้ทางกระทรวงทรัพยากรธรรมชาติและสิ่งแวดล้อม อำนวยความสะดวกในการจัดหาสถานที่ เพื่อเป็นที่ทำการชั่วคราวขององค์การอิสระ รวมทั้งให้ส่วนราชการหรือรัฐวิสาหกิจอนุญาตให้มีการยืมตัวข้าราชการหรือเจ้าหน้าที่ เพื่อมาช่วยปฏิบัติงานได้ตามความจำเป็นและเหมาะสม
คณะกรรมการอิสระ (เฉพาะกาล) ประกอบด้วย นายวีรวัธน์ ธีรประสาธน์ ผู้แทนจากมูลนิธิฟื้นฟูชีวิตและธรรมชาติ เป็นประธานกรรมการ น.ส.เพ็ญโฉม แซ่ตั้ง นายเริงชัย ตันสกุล ว่าที่ ร.ต.สุรพล ดวงแข น.ส.ศยามล ไกยูรวงศ์ นายศุภกิจ นันทะวรการ นายวีรพงษ์ เกรียงสินยศ นายสันทัด ศิริอนันต์ไพบูลย์ นายถนอมศักดิ์ บุญภักดี นายสัญชัย สูติพันธ์วิหาร นายเปี่ยมศักดิ์ เมนะเศวต นายพิทยา จารุพูนผล นายธนวรรธน์ อิ่มสมบูรณ์